Gee dié week aandag aan jou soutinnameDeur: Janie Monsieur Wêreldsoutweek vind vandeesweek van 9 tot 17 Maart plaas en in dié week word jy aangemoedig om twee keer te dink oor jou soutinname en die gevolge wat dit vir jou gesondheid kan inhou. “Die doel van die bewusmaking is om die publiek in te lig oor die negatiewe uitwerking van sout op hul gesondheid en bewus te maak van die verband tussen soutinname en ernstige harttoestande soos beroertes en hartversaking,” lui die Suid-Afrikaanse regering se amptelike webblad. Daar is ook groter bewustheid oor die verband tussen ŉ dieet met ŉ hoë soutinhoud en maagkanker, osteoporose, vetsug, nierstene en nierversaking. Navorsing toon dat mans meer sout as vroue inneem en daar is waargeneem dat hulle oor die algemeen ŉ groter geneigdheid tot hoë bloeddruk het. Jong mans wat nie gereeld hul bloeddruk laat toets nie, is dikwels onbewus daarvan. Jonger mans is ook meer geneig om nie op te tree wanneer hul bloeddruk verhoog nie, en ook om nie die nodige medikasie te neem vir hoë bloeddruk nie. Vanjaar se Wêreldsoutweek se tema is “Hide and seek”. Daar word gekonsentreer op die voedselbedryf se neiging om baie keer sout in kosse weg te steek (hide) en sodoende die verbruiker te los om self laersoutopsies te moet gaan soek (seek). Hoewel ons weet ons moet minder sout by ons kosse gooi wanneer ons dit gaarmaak of wanneer ons dit eet, is daar baie versteekte sout in allerhande kosse, onder andere in brood, pap, koek, souse en koekies, wat ons nie eens proe nie. Wanneer ons in restaurante eet, is dit ook baie moeilik om te weet hoeveel sout jy inneem. Wêreldsoutweek baklei daarvoor dat die kosbedryf meer moet doen om die verbruiker te ondersteun om gesonder te leef. World Action Salt, wat Wêreldsoutweek bestuur, moedig almal aan om voedselvervaardigings-maatskappye, veral internasionale maatskappye, vandeesweek direk te kontak en aan te dring op kosse met ŉ laer soutinhoud. “Ons behoort almal te weet hoeveel sout in ons kos bygevoeg word. Restaurante, kafees en wegneemeetplekke moet nutriëntinligting op hul spyskaarte verskaf om die publiek te help om ingeligte besluite te neem en gesonder keuses te kan maak,” skryf World Action Salt op hul webtuiste. “Ons moedig ook sjefs en restaurantgroepe aan om stelselmatig minder sout by hul disse by te voeg.”